Potrivit sursei citate, poliţiştii din cadrul Biroului de Ordine Publică, în timp ce se aflau în executarea activităţilor de serviciu, au efectuat semnalul regulamentar de oprire unui autoturism care circula din direcţia străzii Termocentralei spre strada Luncilor din Târgu Jiu.
În urma semnalului de oprire, conducătorul auto şi-a continuat deplasarea, fiind urmărit de poliţişti, iar într-o curbă la dreapta, acesta a intrat în coliziune cu un parapet de ciment.
În urma accidentului a rezultat rănirea conducătorului auto, care a fost identificat de poliţişti în persoana unui bărbat în vârstă de 25 de ani, din sat Voinigeşti, comuna Băleşti, care nu deţine permis de conducere pentru nicio categorie de vehicule.
Bărbatul a fost transportat la spital, în vederea acordării de îngrijiri medicale de specialitate şi recoltare de mostre biologice de sânge, în vederea stabilirii alcoolemiei.
În cauză, poliţiştii au întocmit dosar de cercetare penală, sub aspectul săvârşirii infracţiunilor de vătămare corporală din culpă, conducerea unui vehicul fără permis de conducere şi conducerea unui vehicul sub influenţa băuturilor alcoolice.